OZNÁMENIE KOMISIE EURÓPSKEMU PARLAMENTUpodľa článku 294 ods. 6 Zmluvy o fungovaní Európskej únieo pozícii Rady (v prvom čítaní) k prijatiu smernice Európskeho parlamentu a Rady, ktorou sa zriaďuje jednotný európsky železničný priestor (prepracované znenie) /* COM/2012/0119 final - 2010/0253 (COD) */





2010/0253 (COD) OZNÁMENIE KOMISIE EURÓPSKEMU PARLAMENTU podľa článku 294 ods. 6 Zmluvy o fungovaní Európskej únie o pozícii Rady (v prvom čítaní) k prijatiu smernice Európskeho parlamentu a Rady, ktorou sa zriaďuje jednotný európsky železničný priestor (prepracované znenie) 1. Chronológia Dátum predloženia návrhu Európskemu parlamentu a Rade (dokument KOM(2010) 475 v konečnom znení – 2010/0253 COD): || 21/09/2010 Dátum stanoviska Európskeho výboru regiónov: || 28/01/2011 Dátum stanoviska Európskeho hospodárskeho a sociálneho výboru: || 16/03/2011 Dátum pozície Európskeho parlamentu v prvom čítaní: || 16/11/2011 Dátum prijatia politickej dohody Rady vzhľadom na pozíciu Rady v prvom čítaní: || 12/12/2011 Dátum prijatia pozície Rady v prvom čítaní: || 08/03/2012 2. Cieľ návrhu Komisie Z konaní vo veci porušenia, zo sťažností prijatých od zainteresovaných strán, ako aj z rôznych štúdií a správ o vykonávaní prvého železničného balíka vyplýva, že existuje priestor na zlepšenie súčasného regulačného rámca. V tejto súvislosti je cieľom návrhu Komisie na prepracovanie prvého železničného balíka okrem zjednodušenia a zvýšenia transparentnosti aj riešenie a) otázky primeraného financovania a spoplatnenia železničných infraštruktúr, b) podmienok hospodárskej súťaže na trhu železničnej dopravy a c) organizačných reforiem potrebných na zaistenie primeraného dohľadu nad trhom. a) Prvým cieľom navrhovaného prepracovaného znenia je zaistiť primerané, transparentné a udržateľné financovanie infraštruktúry a vďaka lepšej predvídateľnosti budovania infraštruktúry a lepším podmienkam prístupu uľahčiť investovanie zo strany železničných podnikov spolu s primeranejšou úrovňou a štruktúrou poplatkov za infraštruktúru, zvýšiť konkurencieschopnosť prevádzkovateľov železničnej dopravy v porovnaní s inými druhmi dopravy a prispieť k internalizácii environmentálnych nákladov. b) Druhým súborom cieľov je predchádzať narušeniu hospodárskej súťaže, ku ktorému dochádza v dôsledku využívania verejných finančných prostriedkov na obchodné činnosti, zamedziť zhromažďovaniu citlivých obchodných informácií etablovanými subjektmi a ich zneužívaniu proti ich prípadným konkurentom, odstrániť konflikty záujmov pri riadení služieb týkajúcich sa železničnej dopravy a posilniť ich dostupnosť pre nové subjekty, ako aj zvýšiť transparentnosť trhu v záujme zaistenia účinnej hospodárskej súťaže. c) Pokiaľ ide o regulačný dohľad, cieľom navrhovaného prepracovaného znenia je zabezpečiť, aby boli regulačné orgány schopné účinne vykonávať svoje povinnosti, a to vďaka posilnenej nezávislosti, rozšíreným právomociam a dodatočným prostriedkom, ktoré budú mať k dispozícii. 3. Pripomienky k pozícii Rady 3.1 Všeobecné pripomienky k pozícii Rady Rada 12. decembra 2011 dosiahla politickú dohodu a 8. marca 2012 kvalifikovanou väčšinou prijala pozíciu v prvom čítaní. Hoci je návrh stále v súlade so všeobecným cieľom zjednodušenia a zvýšenia transparentnosti prostredníctvom konsolidácie troch existujúcich smerníc a ich úprav, Rada oslabila návrh Komisie v súvislosti s prístupom k službám týkajúcim sa železničnej dopravy, financovaním infraštruktúry, poplatkami za jej používanie a právomocami regulačných orgánov. V niektorých prípadoch pozícia Rady potvrdzuje platné právo bez ďalšieho zlepšenia napriek rôznym zdôvodneniam takýchto snáh uvedeným v oddiele 2. Pozícia Rady by sa v tejto súvislosti zlepšila zohľadnením niektorých pozmeňujúcich a doplňujúcich návrhov prijatých Európskym parlamentom. 3.2 Podrobné pripomienky Komisie Podrobné pripomienky sa uvádzajú podľa hlavných oblastí činnosti, na ktoré sa vzťahuje návrh smernice. 3.2.1 Všeobecné ustanovenia (články 1 až 3) Zmeny Rady sú zamerané prevažne na ďalšie objasnenie a zjednodušenie existujúcich ustanovení, a Komisia ich preto môže akceptovať. 3.2.2 Nezávislosť riadenia; oddelenie manažérov infraštruktúry a prevádzkovateľov dopravy (články 4 až 7) V tomto prípade sú zmeny Rady opäť zamerané prevažne na ďalšie objasnenie a zjednodušenie platných ustanovení. Komisia preto môže akceptovať tieto zlepšenia. 3.2.3 Zlepšenie finančnej situácie manažérov infraštruktúry a železničných podnikov (články 8 a 9) Rada zlučuje požiadavku na vyváženie výkazov manažéra infraštruktúry so zmluvným dojednaním medzi príslušným orgánom a manažérom infraštruktúry, ktoré sa môže vzťahovať na dlhšie obdobie a ktoré preto v porovnaní s návrhom Komisie poskytuje slabší základ pre zaistenie účinného dlhodobého plánovania a realizácie investícií do infraštruktúry. 3.2.4 Prístup k železničnej infraštruktúre a službám (články 10 až 13) Väčšina zmien zavedených Radou je v súlade so všeobecným cieľom návrhu Komisie. Komisia však považuje za poľutovaniahodné, že požiadavka na právne oddelenie železničných podnikov s dominantným postavením a prevádzkovateľov servisných zariadení sa obmedzuje na organizačnú a rozhodovaciu nezávislosť a na povinnosť viesť oddelené výkazy. V praxi tak bude zložitejšie zabezpečiť úplnú transparentnosť a rovnaké zaobchádzanie so železničnými podnikmi. Oslabuje sa obrátené dôkazné bremeno v súvislosti s existenciou životaschopných alternatív. Napokon, v pozícii Rady sa zachováva povinnosť sprístupniť zainteresovanej strane nepoužívané servisné zariadenie na prenájom alebo lízing, ale len v prípade, že železničné podniky neprejavia záujem o prístup k tomuto zariadeniu na základe odôvodnených potrieb, a až po uplynutí troch rokov nevyužívania tohto zariadenia namiesto dvoch rokov, ako navrhuje Komisia. 3.2.5 Cezhraničné dohody (článok 14) Komisia môže akceptovať pozíciu Rady, v ktorej sa spresňuje proces, ktorý sa má uplatňovať na zaistenie súladu cezhraničných dohôd s právom EÚ. 3.2.6 Monitorovacie úlohy Komisie (článok 15) Komisia môže akceptovať zmeny Rady, v ktorých sa určujú tieto úlohy. 3.2.7 Udeľovanie licencií železničným podnikom (články 16 až 25) Rada zaviedla niekoľko zmien návrhu Komisie s cieľom objasniť platné ustanovenia a Komisia ich môže akceptovať. 3.2.8 Poplatky za infraštruktúru a prideľovanie kapacity infraštruktúry (články 26 až 54) Väčšina zmien zavedených Radou je zameraná na objasnenie platných ustanovení, a Komisia ich preto môže akceptovať. Komisia však vyjadruje poľutovanie nad tým, že Rada oslabila jej návrh tým, že zaviedla len dobrovoľné uplatňovanie diferenciácie poplatkov na základe hluku alebo používania ERTMS, ako aj rezervačných poplatkov. Rada obmedzila minimálne trvanie zmluvného dojednania medzi príslušným orgánom a manažérom infraštruktúry na účely plánovania a financovania infraštruktúry na tri roky. Komisia je pevne presvedčená o tom, že jej pôvodný návrh piatich rokov predstavoval prijateľný kompromis a že pozícia Rady (rovnako ako v bode 3.2.3) oslabí dlhodobé investície. Rada zahrnula ustanovenie umožňujúce úplnú návratnosť nákladov v prípade nákladnej dopravy z a do tretích krajín v rámci siete, v ktorej sa rozchod koľaje odlišuje od hlavnej železničnej siete v rámci EÚ. Komisia je presvedčená o tom, že takúto výnimku nemožno odôvodniť takýmto čisto technickým rozdielom (na rozdiel od hospodárskych alebo prevádzkových rozdielov). 3.2.9 Regulačný orgán (články 55 až 57) Väčšina zmien zavedených Radou má za následok oslabenie pozície regulačného orgánu v porovnaní s pôvodným návrhom Komisie. Komisia vyjadruje poľutovanie nad tým, že Rada zaviedla čisto dobrovoľnú možnosť pre regulačné orgány zasahovať v súvislosti s finančnými otázkami (najmä pokiaľ ide o prijímanie podnikateľských plánov pre infraštruktúry, zmluvné dojednania s vnútroštátnymi orgánmi a plány preťaženia). Komisia je aj naďalej presvedčená o tom, že potreba jasnejších požiadaviek na ochranu nezávislosti pracovníkov regulačných orgánov je odôvodnená. 3.2.10 Záverečné ustanovenia (články 58 až 67) Rada v niektorých prípadoch obmedzila právomoci Komisie prijímať delegované alebo vykonávacie akty, ale Komisia môže výsledok ešte stále akceptovať. Zatiaľ čo Komisia považuje obmedzujúci prístup pri určovaní základnej povahy konkrétnych príloh za poľutovaniahodný, väčšina zmien by poskytla Komisii ďalšie možnosti na zaistenie harmonizovaného vykonávania právnych predpisov, a Komisia ich preto môže akceptovať. Lehota, ktorú Rada navrhuje na transpozíciu, je 36 mesiacov. Komisia by uprednostnila kratšiu lehotu navrhnutú Parlamentom. 4. Záver Tento návrh zohráva obzvlášť dôležitú úlohu z hľadiska dosiahnutia cieľov stanovených v súvisiacom oznámení „Plán jednotného európskeho dopravného priestoru – Vytvorenie konkurencieschopného dopravnému systému efektívne využívajúceho zdroje“ prijatom 28. marca 2011. Mal by takisto pripraviť pôdu pre nové iniciatívy Komisie v roku 2012 zamerané na posilnenie ďalšej integrácie trhu v železničnej doprave, a preto by ho čo najskôr mali prijať Rada aj Parlament. Komisia je toho názoru, že Rada vo svojej pozícii napriek oslabeniu niekoľkých ustanovení odzrkadlila hlavné ciele jej návrhu, a preto je presvedčená o tom, že legislatívny proces a diskusia s Európskym parlamentom by mali pokračovať v druhom čítaní.